SVEUČILIŠTE U ZAGREBU

KINEZIOLOŠKI FAKULTET

**Frane Boban i Tea Čišić**

**POVEZANOST NEKIH PONAŠANJA TRENERA S PERCEPCIJOM LEGITIMNOSTI NESPORTSKOG PNAŠANJA KOD SPORTAŠA**

Zagreb, 2013.

Ovaj rad izrađen je na Kineziološkom fakultetu Sveučilišta u Zagrebu, pod vodstvom dr. sc. Zrinke Greblo i predan je na natječaj za dodjelu Rektorove nagrade u akademskoj godini 2012/2013.

SADRŽAJ

[1. UVOD 4](#_Toc355342625)

[2. METODE ISTRAŽIVANJA 8](#_Toc355342630)

[2.1. Uzorak ispitanika 8](#_Toc355342631)

[2.2. Postupak istraživanja 8](#_Toc355342632)

[2.3. Mjerni instrumenti 8](#_Toc355342634)

[3. REZULTATI 11](#_Toc355342639)

[4. RASPRAVA 17](#_Toc355343048)

[5. ZAKLJUČAK 21](#_Toc355343055)

[6. ZAHVALA 22](#_Toc355343057)

[7. LITERATURA 23](#_Toc355343058)

[8. SAŽETAK 28](#_Toc355343085)

[9. SUMMARY 29](#_Toc355343088)

# UVOD

Sport, kao važan dio čovjekovog života, služi da bi se ostvarili ciljevi poštujući pritom određena pravila i norme. Međutim, iako je inicijalno zamišljen kao aktivnost kroz koju se promiču vrijednosti poput tolerancije, skromnosti, upornosti, timskog duha i međusobnog poštovanja, sport se danas sve više udaljuje od načela olimpizma na kojima je utemeljen, a nesportsko ponašanje, agresivnost i varanje postaju sastavnim dijelom suvremenog sporta. Želja za pobjedom, postizanjem željenog rezultata i cilja nerijetko potiču sportaše na ponašanja koja nisu u skladu sa sportskim pravilima (Holt i sur. 2009). Nesportsko ponašanje koje uključuje agresivne reakcije i nepoštivanje pravila, odnosno varanje zastupljeno je u svim sportovima, kako na rekreativnoj tako i na profesionalnoj razini (Miller, Roberts i Ommundsen, 2005; Tsai i Fung, 2005). Prema teoriji socijalnog učenja, agresivnost i varanje su naučena ponašanja koja su izazvana socijalnim potkrepljenjem i/ili oponašanjem značajnih drugih (Columb-Cabagno i Rascle, 2006). Agresivnost je složen konstrukt koji se može manifestirati u različitim oblicima (Horga, 1993). Tako, na primjer, razlikujemo reaktivnu agresiju, koju karakterizira namjerno nanošenje štete i boli protivniku što se najčešće pripisuje kategoriji težih sportskih prekršaja te instrumentalnu agresiju u kojoj se agresivna ponašanja koriste kao instrument za postizanje nekog cilja pri čemu je nanošenje boli ili ozljede sporedno, iako ne mora biti slučajno. Pored navedenog, u sportu je nerijetko zastupljena i verbalna agresija u kojoj se neprimjerenom komunikacijom, tj. vrijeđanjem i omalovažavanjem ugrožava psihički integritet druge osobe (Greblo i sur., 2011). Konačno, varanje se odnosi na kršenja načela pravde ili određenog pravila i norme ponašanja (McIntosh, 1977., p.185, prema Morgan, 2007).

Istraživanja u području psihologije sporta pokazuju da se stupanj prihvatljivosti nesportskih ponašanja relativizira ovisno o situaciji i onome tko ih vrši (Bredemeier i sur. 1987), što se naslanja na činjenicu da je agresivno ponašanje odraz situacije u kojoj se sportaš nalazi. Iako su mladići skloniji odobravanju nesportskih ponašanja, rezultati dosadašnjih istraživanja pokazali su da je tolerancija nesportskih ponašanja i kršenja pravila prisutna kod oba spola (Bredemeier i sur., 1987; Silva, 1983). Nadalje, viša razina agresivnosti češće je prisutna na višim razinama sportskih natjecanja. Na primjer, rezultati istraživanja provedenog na ragbi igračima pokazuju da na višim razinama profesionalnih natjecanja igrači više pribjegavaju kršenju pravila s ciljem ozljeđivanja protivnika (Maxwell i  [Visek, 2009](https://cloud.irb.hr/proxy/nph-proxy.cgi/00/http/www.scopus.com/authid/detail.url=3fauthorId=3d8438276700=26amp=3beid=3d2-s2.0-67649387262" \o "Show Author Details) ). U prilog navedenom govore i rezultati istraživanja kojeg su proveli Coulomb-Cabagno i Rascle (2006). Spomenuti autori snimili su 90 nogometnih i rukometnih utakmica Francuskog prvenstva u kojima su bile zahvaćene tri razine natjecanja. Analizom snimaka utvrđeno je da se instrumentalna agresivnost linearno povećavala s porastom razine natjecanja. Ciljna usmjerenost je također jedan od prediktora nesportskog ponašanja. Razlikujemo dva tipa ciljne usmjerenosti (Newton i Duda, 1999): ciljna usmjerenost prema zadatku i usavršavanju sportskih vještina (task orientation) i ciljna usmjerenost prema izvedbi i rezultatu (ego orientation). Razlika između ova dva tipa ciljne usmjerenosti je u tome što se sportaši koji su orijentirani prema usavršavanju sportskih vještina smatraju kompetentnima i uspješnima onda kada svladaju neki zadatak, tj. kada napreduju u svojoj vještini, dok se sportaši koji su dominantno usmjereni prema izvedbi i rezultatu smatraju uspješnima jedino kada zadatak svladaju bolje od drugih. Rezultati istraživanja provedenog na studentima koji su metodom slučajnog odabira bili podijeljeni u tri skupine (task grupa, ego grupa i kontrolna grupa) pokazali su da studenti usmjereni prema izvedbi i rezultatu pokazuju puno više antisocijalnog ponašanja nego studenti u druge dvije grupe (Sage i Kavussanu, 2007). Na sličan zaključak upućuju i rezultati istraživanja u području sporta koji pokazuju da sportaši kod kojih je izražena ego orijentacija češće iskazuju nesportska ponašanja tijekom igranja nogometne utakmice (Boardley i Kavussanu, 2010; Kavussanu, 2006). Pored navedenog, Miller (2004, prema Casper, 2006) je na uzorku mladih nogometaša, utvrdio da su oni skloniji varanju ukoliko njihov trener potiče ego ciljnu orijentaciju. Konačno, Duda i sur. (1991) su dokazali da sportaši s visokom ego ciljnom orijentacijom (usmjerenost prema rezultatu i izvedbi) u većoj mjeri toleriraju nesportska ponašanja. Strah od neuspjeha također može utjecati na razinu agresivnosti i nesportskog ponašanja. Sagar, Boardley i Kavussanu (2011) su proučavali agresivnost i nesportsko ponašanje kod studenata koji su aktivno sudjelovali u timskim sportovima. Prema dobivenim rezultatima, sportaši kod kojih je zabilježen visok stupanj straha od neuspjeha, antisocijalno ponašanje nisu iskazivali samo u odnosu sa suparnicima na terenu već i u kontaktu sa svojim suigračima, kao i u interakciji s kolegama s fakulteta. Osim spomenutih činitelja, značajnu ulogu u stupnju (ne)tolerancije nesportskog ponašanja imaju i roditelji koji su izrazito važan faktor u životu mladih sportaša (Tamminen, [Holt i Crocker, 2012).](https://cloud.irb.hr/proxy/nph-proxy.cgi/00/http/www.scopus.com/authid/detail.url=3fauthorId=3d7005359995=26amp=3beid=3d2-s2.0-80054118038) Različita motivacijska klima, tj. percepcija je li roditeljima važno da njihovo dijete napreduje u razvoju sportske vještine ili su oni dominantno usmjereni na pobjedu i postizanje superiornog rezultata u odnosu na druge, može u velikoj mjeri utjecati na psihosocijalna obilježja mladih sportaša. U skladu s navedenim, rezultati istraživanja u kojem su sudjelovali mladi hokejaši pokazuju da su sportaši koji motivacijsku klimu roditelja percipiraju kao ugodnu i orijentiranu na učenje skloniji adaptivnom ponašanju. Suprotno tome, sportaši čiji su roditelji isticali važnost postizanja visokih rezultata pokazali su veliku količinu nesportskog ponašanja.

Dosadašnja su se istraživanja većinom bavila izučavanjem roditeljskog utjecaja na psihosocijalni razvoj mladih sportaša. Međutim, u novije vrijeme u središte interesa sve se češće stavlja odnos trener – sportaš (Fraser-Thomas i Côté, 2009). Svojim odnosom prema sportašu na treninzima i natjecanjima te načinom na koji mu pruža povratne informacije, trener može znatno utjecati na stavove i ponašanje sportaša (Greblo, 2011; Stein, Bloom i Sabiston, 2012). Na primjer, pokazalo se da veći utjecaj na percepciju mladih sportaša o vlastitom fizičkom izgledu ima njihov odnos s trenerom nego s roditeljem (Jowett i Cramer, 2009). Pored navedenog, sportaši koji su bili povezaniji s trenerom imali su više samopouzdanja te su bili sigurniji u svoje sposobnosti naspram onih sportaša koji nisu imali razvijen dobar odnos sa svojim trenerom (Jowett i Cramer, 2009). Neka istraživanja su pokazala da treneri koji primarno rade na izgradnji karaktera svojih sportaša, a ne stavljaju u prvi plan rezultat, mogu kod svojih sportaša potaknuti mnogobrojne pozitivne efekte (Boardley, Kavussanu i Ring, 2008; Boardley i Kavussanu, 2009). U istraživanju koje su proveli Boardley, Kavussanu i Ring (2008) igrači ragbija kojima su treneri naglašavali važnost fair-playa, poštivanja protivnika i sl. za vrijeme natjecanja su u većoj mjeri iskazivali pozitivna ponašanja te su više cijenili svoje protivnike. Također je primijećeno da treneri, osim što pozitivno djeluju na sportaše, mogu i značajno negativno utjecati na iste. Treneri koji su kao prioritet imali ostvarivanje dobrog rezultata na natjecanju i utakmicama većinom su u ekipi imali sportaše koji su češće i lakše ispoljavali agresivnost (Chow i sur., 2009). Istraživanjem provedenim na vrhunskim mladim sportašima utvrđeno je da su treneri neprimjerenim ponašanjem (vikanjem, zastrašivanjem, ignoriranjem i sl.) doveli do toga da su se njihovi sportaši osjećali glupima, manje vrijednima, poniženima i depresivnima (Gervis i Dunn, 2004). Osim specifičnih verbalnih uputa, veliku ulogu u odnosu trener – sportaš ima i motivacijska klima koju treneri promiču na treninzima i natjecanjima. Razlikujemo dvije osnovne motivacijske klime (Barić, 2004): motivacijsku klimu usmjerenu na razvoj vještina kod sportaša (mastery climate) i motivacijsku klimu usmjerenu na demonstraciju izvedbe i postizanje rezultata (perfomance climate). Treneri će prvu motivacijsku klimu (mastery) oblikovati nagrađivanjem sportaša za uloženi trud te stavljanjem naglaska na razvoj vještina i sposobnosti, dok razvoju druge motivacijske klime (perfomance) pogoduje nagrađivanje samo najboljih sportaša u ekipi. Rezultati istraživanja pokazuju da su sportaši intrinzično motiviraniji te da imaju poželjniju motivacijsku strukturu ukoliko njihovi treneri ističu važnost unapređenja vlastitih vještina (Barić i Bucik, 2009). Neke studije su pokazale da je, u slučaju kada u ekipi prevladava motivacijska klima usmjerena na superirornu izvedbu i postizanje rezultata, veća vjerojatnost da će se igrači nesportski ponašati prema svojim suparnicima (Kavussanu i Spray, 2006; Miller, Roberts i Ommundsen, 2005; Ommundsen i sur. 2003).

Sva navedena istraživanja vode nas do zaključka da treneri mogu imati veliki utjecaj, bilo pozitivni ili negativni, na sportaše. Također, motivacijska klima koju treneri oblikuju svojim ponašanjem na treninzima i natjecanjima, uvelike utječe na to hoće li se sportaši truditi što više napredovati u svojoj sportskoj vještini ili će, pod pritiskom imperativa pobjede, zauzeti stav prema kojem cilj (pobjeda) opravdava svako sredstvo (uključujući i kršenje sportskih pravila). Imajući na umu rezultate dosadašnjih istraživanja, osmislili smo istraživanje čiji je cilj bio utvrditi koji su oblici trenerovog ponašanja povezani s (ne)tolerancijom nesportskog ponašanja u situaciji odlučujućeg sportskog natjecanja. Sukladno cilju istraživanja, željeli smo ispitati obilježja povezanosti različitih oblika trenerovog ponašanja s percepcijom legitimnosti teških prekršaja, lakših prekršaja i verbalne agresije kod sportaša. Pri tom smo pretpostavili da će pozitivni aspekti trenerovog stila rukovođenja (trening i instrukcije, demokratsko ponašanje, socijalna podrška i pozitivna povratna informacija) biti u negativnoj, a negativni aspekti trenerovog stila rukovođenja (autokratsko ponašanje, neosjetljivost za osobnu dobrobit sportaša, negativna povratna informacija i usmjerenost na rezultat) u pozitivnoj korelaciji s percepcijom legitimnosti različitih oblika nesportskih ponašanja. Pored navedenog, željeli smo identificirati konkretna ponašanja trenera koja su u najvećoj mjeri povezana s višim i nižim stupnjem odobravanja nesportskih ponašanja te utvrditi koji je relativni doprinos trenerovog ponašanja u objašnjenju (ne)tolerancije težih prekršaja, lakših prekršaja i verbalne agresije kod sportaša.

# METODE ISTRAŽIVANJA

## Uzorak ispitanika

Sudionici istraživanja bili su studenti druge godine Kineziološkog fakulteta Sveučilišta u Zagrebu, točnije 140 studenata i 60 studentica, koji su u prosjeku bili stari 21 godinu. 78% ispitanika koji su sudjelovali u istraživanju se aktivno bavi ili se bavilo natjecateljskim sportom i to 21,5% na međunarodnoj razini, 28,5% na državnoj razini, 26% na razini županije i 2% u okviru školskog sporta. U sportu je rekreativno sudjelovalo 20% studenata, a samo 2% ispitanika nije se aktivno bavilo niti jednim sportom. Većina studenata (70%) je u sport krenula u dobi između 5. i 10. godine života, a raspon početka sudjelovanja u sportskim aktivnostima kreće se od 3 do 20 godina. Sportski staž varira od pola godine (1%) do 19 godina (0,5%), s prosječnom vrijednosti od 12 godina. Sudionici istraživanja dolaze iz različitih sportova, dominantno iz nogometa (31,5%) i rukometa (12%), a od ostalih sportova zastupljene su borilačke vještine (13%), odbojka (7,5%), košarka (6%), ples (5%), atletika (3,5%), tenis (3,5%), gimnastika (3%) i ostalo (15%).

## Postupak istraživanja

Ispitanici su za vrijeme predavanja na Kineziološkom fakultetu dobrovoljno ispunili bateriju testova namijenjenu potrebama ovog istraživanja. Naglašeno je da su podaci u potpunosti anonimni i kodirani, što onemogućuje otkrivanje identiteta te da sudionici mogu u bilo kojem trenutku, bez ikakvih posljedica, odustati od sudjelovanja u istraživanju.

## Mjerni instrumenti

U istraživanju su korišteni: *Upitnik percipirane legitimnosti nesportskog ponašanja* (Greblo i sur., 2011), *Upitnik rukovođenja u sportu* (Chelladurai i Saleh, 1980), *Upitnik negativnog ponašanja trenera* (Greblo, 2011) te *Demografski upitnik* kojim su ispitana osnovna obilježja ispitanika i njihovo dosadašnje sportsko iskustvo.

*Upitnik percipirane legitimnosti nesportskog ponašanja* PLNP (Greblo i sur., 2011) sadrži 14 čestica raspoređenih na tri subskale: *Legitimnost lakših prekršaja* (LLP, čestice 4, 5, 6, 7, 11), *Legitimnost težih prekršaja* (LTP, čestice 1, 8, 12, 14) i *Legitimnost verbalne agresije* (LVA, čestice 2, 3, 9, 10, 13). Čestice subskale *Legitimnosti lakših prekršaja* sadrže opise ponašanja koja dominantno pripadaju kategoriji instrumentalne agresije (npr. *Guranje protivničkog igrača u skoku, Povlačenje protivnika za dres*), dok čestice subskale *Legitimnosti težih prekršaja* opisuju reaktivno agresivna ponašanja i različite oblike varanja koja podliježu oštrim zakonskim sankcijama (npr*. Podmićivanje sudaca* i *Fizički obračun u svlačionici nakon što je zbog suigračeve pogreške došlo do poraza*). Subskali *Legitimnosti verbalne agresije* pripadaju čestice poput *Vikanje na suigrača kad pogriješi* i *Trenerovo verbalno ponižavanje igrača za vrijeme utakmice.* Na Likertovoj skali od 5 stupnjeva ispitanici procjenjuju stupanj tolerancije različitih oblika nesportskih ponašanja u situaciji odlučujućeg sportskog natjecanja, pri čemu 1 označava potpuno neprihvatljivo ponašanje, a 5 potpuno prihvatljivo ponašanje. Ukupni rezultat PLNP upitnika izražava se kao aritmetička sredina odgovora na svim česticama, a rezultat na subskalama dobiva se izračunavanjem aritmetičke sredine na česticama koje pripadaju određenoj subskali. Viši rezultat, bilo da je riječ o pojedinačnoj čestici, subskali ili ukupnom rezultatu na PLNP upitniku, upućuje na veći stupanj tolerancije nesportskog ponašanja. Ranijim istraživanjima utvrđeno je da *Upitnik percipirane legitimnosti nesportskog ponašanja* ima zadovoljavajuće metrijske karakteristike (Greblo i sur., 2011). U provedenom istraživanju pouzdanost tipa unutarnje konzistencije iznosi 0,86 za ukupni rezultat na PLNP upitniku, 0,85 za subskalu *Legitimnost lakših prekršaja*, 0,62 za subskalu *Legitimnost težih prekršaja* te 0,74 za subskalu *Legitimnost verbalne agresije*.

*Upitnik rukovođenja u sportu* (Leadership Scale for Sport, Chelladurai i Saleh, 1980) sadrži 40 čestica kojima se, putem sportaševe percepcije trenerovog ponašanja, ispituju različiti stilovi rukovođenja trenera. Čestice pripadaju jednoj od pet subskala: *Trening i instrukcije* (npr. *[Moj trener / trenerica]: Nastoji da sportaši daju sve od sebe, Objašnjava kako se doprinos svakog sportaša uklapa u cjelinu, Posvećuje posebnu pažnju ispravljanju sportaševih pogrešaka*), *Demokratsko ponašanje* (*[Moj trener / trenerica]: Dozvoljava sportašima da sudjeluju u donošenju odluka, Dozvoljava sportašima postavljanje vlastitih ciljeva, Dopušta sportašima da pokušaju raditi stvari na svoj način čak i ako pri tom pogriješe*), *Autokratsko ponašanje* (*[Moj trener / trenerica]: Ne objašnjava svoje postupke, Govori na način koji ne dozvoljava postavljanje pitanja*), *Socijalna podrška* (*[Moj trener / trenerica]: Pomaže sportašima u rješavanju njihovih osobnih problema, Potiče blizak i neformalan odnos sa sportašima*), i *Pozitivna povratna informacija* (*[Moj trener / trenerica]: Pred drugima hvali sportaša za dobru izvedbu, Odaje priznanje kada ga netko zasluži*). Ispitanici na ljestvici od 5 stupnjeva (1- nikada, 5- uvijek) procjenjuju učestalost opisanih ponašanja trenera. Rezultati pojedine subskale dobivaju se prema izračunu prosječnih odgovora na česticama koje pripadaju toj subskali. Analizom pouzdanosti utvrdili smo slijedeće vrijednosti na pojedinim subskalama: *Trening i instrukcije* 0,89, *Demokratsko ponašanje* 0,82, *Autokratsko ponašanje* 0,57, *Socijalna podrška* 0,83 i *Pozitivna povratna informacija* 0,85. Subskala *Autokratsko ponašanje* ima nisku pouzdanost što je u skladu s dosadašnjim istraživanjima (Greblo, 2011, Salminen i Liukkonen, 1996; Sullivan i Kent, 2003).

*Upitnikom negativnog ponašanja trenera* (UNPT, Greblo, 2011) procijenjena je zastupljenost neprihvatljivih trenerovih ponašanja. Upitnik se sastoji od 13 čestica raspodijeljenih na tri subskale: *Neosjetljivost za osobnu dobrobit sportaša* (*[Moj trener / trenerica]: Nema vremena za sportaše koji bi željeli s njime / njome razgovarati*), *Negativna povratna informacija* (*[Moj trener / trenerica]: Psuje sportaše kada pogriješe*) i *Usmjerenost na rezultat* (*[Moj trener / trenerica]: Želi da sportaši ostvare pobjedu pod svaku cijenu*). Kao i na prijašnjem upitniku, sudionici istraživanja su na ljestvici od 5 stupnjeva (1- nikada, 5- uvijek) procijenili koliko su se često njihovi treneri odnosili prema njima na opisane načine. Ukupni rezultat na Upitniku se računa kao aritmetička sredina odgovora na sve čestice, a rezultat pojedine subskale kao aritmetička sredina pripadajućih joj čestica. Viši rezultat govori o većoj učestalosti negativnih ponašanja trenera. Vrijednost pouzdanosti UNPT-a iznosi 0,90 za ukupni rezultat, za subskalu *Neosjetljivost za osobnu dobrobit sportaša* iznosi 0,83, zatim 0,88 za subskalu *Negativna povratna informacija* te 0,80 za subskalu *Usmjerenost na rezultat.*

# REZULTATI

S ciljem utvrđivanja povezanosti između različitih oblika trenerovih ponašanja i percipirane legitimnosti nesportskog ponašanja u situaciji odlučujućeg sportskog natjecanja, izračunali smo Pearsonove koeficijente korelacije (Tablica 1).

Tablica 1. Povezanost trenerovog stila rukovođenja i percipirane legitimnosti težih prekršaja, lakih prekršaja i verbalne agresije sportaša u situaciji važnog/odlučujućeg sportskog natjecanja

|  |  |  |  |
| --- | --- | --- | --- |
| **PONAŠANJE TRENERA** | **PERCEPCIJA LEGITIMOSTI** | | |
|  | Teži prekršaji | Lakši prekršaji | Verbalna agresija |
| Trening i instrukcije | -,02 | -,10 | -,11 |
| Demokratsko ponašanje | -,17\* | -,26\*\*\* | -,31\*\*\* |
| Autokratsko ponašanje | ,14 | ,08 | ,12 |
| Socijalna podrška | -,05 | -,10 | -,09 |
| Pozitivna povratna informacija | -,09 | -,19\*\* | -,16\* |
| Neosjetljivost za dobrobit sportaša | ,16\* | ,17\* | ,18\* |
| Negativna povratna informacija | ,10 | ,27\*\*\* | ,30\*\*\* |
| Usmjerenost na rezultat | ,23\*\*\* | ,30\*\*\* | ,20\*\* |
| Negativno ponašanje trenera – ukupni rezultat | ,20\*\* | ,29\*\*\* | ,27\*\*\* |

\* *p* ≤ 0,05; \*\* *p* ≤ 0,01; \*\*\* *p* ≤ 0,001

U skladu s očekivanjima, provedena analiza otkriva da su subskale *Demokratsko ponašanje i Pozitivna povratna informacija* negativno povezane s percipiranom legitimnošću težih prekršaja, lakših prekršaja i verbalne agresije, dok su subskale *Upitnika negativnog ponašanja trenera* pozitivno povezane s percepcijom legitimnosti različitih oblika nesportskih ponašanja. Prema dobivenim rezultatima, percepcija demokratskog ponašanja trenera je u najvećoj mjeri povezana s netolerancijom verbalne agresije, težih i lakših prekršaja. Veća učestalost pozitivnih povratnih informacija od strane trenera povezana je s nižim stupnjem tolerancije lakših prekršaja i verbalne agresije. Nasuprot tome, percepcijanegativnih povratnih informacijaod strane trenera u pozitivnoj je korelaciji s tolerancijom verbalne agresije i lakših sportskih prekršaja. Nadalje, u skladu s očekivanjima, visoki rezultat na skali *Trenerove usmjerenosti na rezultat* povezan je s većim stupnjem tolerancije težih prekršaja, lakših prekršaja i verbalne agresije, a iako u manjoj mjeri od ostalih varijabli, percepcija trenerove neosjetljivosti za osobnu dobrobit sportaša također je povezana s većim odobravanjem svih oblika nesportskog ponašanja. Suprotno očekivanjima, rezultati na subskalama *Trening i instrukcije, Autokratsko ponašanje* i *Socijalna podrška,* nisu statistički značajno povezani s percepcijom legitimnosti nesportskih ponašanja (Tablica 1).

S ciljem identifikacije konkretnih trenerovih ponašanja koja su u najvećoj mjeri povezana s (ne)tolerancijom različitih oblika nesportskih ponašanja, detaljnije smo analizirali povezanost između percepcije specifičnih ponašanja trenera (čestica iz upitnika LSS i NPT) i procijenjenog stupnja tolerancije težih i lakših sportskih prekršaja te verbalne agresije u situaciji odlučujućeg sportskog natjecanja (Tablica 2). S nižim stupnjem percipirane legitimnosti nesportskog ponašanja u najvećoj su mjeri povezane čestice koje opisuju demokratski stil rukovođenja trenera, primjerice: [*Moj trener / trenerica]: Traži mišljenje sportaša u strategiji za određeno natjecanje* i *Pita sportaše za mišljenje o važnim pitanjima koja se tiču vođenja tima*, kao i [*Moj trener / trenerica]: Nastoji da sportaš bude nagrađen za dobru izvedbu* te *Dozvoljava sportašima da rade vlastitim tempom.* Niži stupanj odobravanja težih sportskih prekršaja dominantno je povezan je s percepcijom trenerovih pohvala i priznanja upućenih sportašu koji uspješno odradi zadatak npr., [*Moj trener / trenerica]:* *Nastoji da sportaš bude nagrađen za dobru izvedbu.* . Niži stupanj tolerancije lakših sportskih prekršaja također je u najvećoj je mjeri povezan s percepcijom trenerovih pohvala, ali i s trenerovim uvažavanjem sportaševog tempa rada npr., [*Moj trener / trenerica]:* *Dozvoljava sportašima da rade vlastitim tempom* te s percepcijom aktivnog uključivanja sportaša u donošenje odluka u vezi organizacije treninga npr., [*Moj trener / trenerica]:* *Dozvoljava sportašima da sudjeluju u donošenju odluka.* Percepcija trenerovog uvažavanja sportaševog mišljenja o natjecateljskoj strategiji, dominantno je povezana i s nižim stupnjem tolerancije verbalne agresije.

Čestice koje najviše koreliraju s odobravanjem težih prekršaja su [*Moj trener/ trenerica]: Priznaje samo konačni rezultat* i [*Moj trener/ trenerica]: Ne pokazuje razumijevanje za brige i strahove sportaša*. Legitimnost lakših prekršaja povezana je s gotovo svim tvrdnjama od kojih ističemo: [*Moj trener/ trenerica]: Želi da sportaši ostvare pobjedu pod svaku cijenu*, *Psuje sportaše kada pogriješe* i *Ističe važnost pobjede*. Percipirana legitimnost verbalne agresije u situaciji odlučujućeg natjecanja u najvećoj je mjeri povezana s percepcijom verbalne agresije od strane trenera, tj. s rezultatima na česticama [*Moj trener/ trenerica]: U slučaju pogreške, sportaše naziva glupim i nesposobnim; Psuje sportaše kad pogriješe, Ponižava sportaše i naziva ih pogrdnim imenima ako nisu dovoljno dobri na treningu i Vrijeđa sportaše na treningu* (Tablica 2).

Tablica 2. Povezanost specifičnih oblika trenerovog ponašanja i percipirane legitimnosti različitih oblika nesportskih ponašanja sportaša u situaciji važnog/odlučujućeg sportskog natjecanja

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **PONAŠANJE TRENERA** | | | **PERCEPCIJA LEGITIMOSTI** | | | | | |
| Moj trener … | | | LTP | | | LLP | LVA | UPLNP |
| LSS 2 | Traži mišljenje sportaša o strategiji za određeno natjecanje. | | -,07 | -,18\* | | -,26\*\* | -,24\*\* |
| LSS 4 | Pred drugima hvali sportaša za dobru izvedbu. | | -,05 | -,17\* | | -,08 | -,15\* |
| LSS 9 | Dobiva podršku tima prije pokretanja važnih stvari. | | -,15\* | -,10 | | -,19\*\* | -,17\* |
| LSS 10 | Kaže sportašu kada ovaj napravi izuzetno dobar posao. | | -,07 | -,22\*\* | | -,15\* | -,21\*\* |
| LSS 15 | Dozvoljava sportašima da sudjeluju u donošenju odluka. | | -,07 | -,20\*\* | | -,13 | -,20\*\* |
| LSS 16 | Nastoji da sportaš bude nagrađen za dobru izvedbu. | | -,17\* | -,19\*\* | | -,18\* | -,22\*\* |
| LSS 18 | Potiče sportaše da daju prijedloge vezane uz način provođenja vježbi | | ,03 | -,19\*\* | | -,18\* | -,18\* |
| LSS 21 | Dozvoljava sportašima postavljanje vlastitih ciljeva. | | ,01 | -,12 | | -,23\*\* | -,16\* |
| LSS 24 | Dopušta sportašima da pokušaju raditi stvari na svoj način čak i ako pri tom pogriješe. | | -,12 | -,05 | | -,13 | -,10 |
| LSS 28 | Pokazuje da cijeni dobru izvedbu sportaša. | | ,02 | -,05 | | -,06 | -,06 |
| LSS 30 | Pita sportaše za mišljenje o važnim pitanjima koja se tiču vođenja tima. | | -,11 | -,21\*\* | | -,18\* | -,23\*\* |
| LSS 33 | Dozvoljava sportašima da rade vlastitim tempom. | | -,16\* | -,23\*\* | | -,09 | -,22\*\* |
| LSS 37 | Odaje priznanje kad ga netko zasluži. | | -,07 | -,15\* | | -,09 | -,14\* |
| LSS 39 | Dozvoljava sportašima da odluče o potezima u igri. | | -,01 | ,01 | | -,07 | -,02 |
| NPT1. | Ističe važnost pobjede. | | ,11 | ,25\*\*\* | | ,08 | ,21\*\* |
| NPT 2. | Ne prepoznaje osjećaje i potrebe sportaša. | | ,01 | ,09 | | ,12 | ,10 |
| NPT 3. | Priznaje samo konačni rezultat. | | ,22\*\* | ,20\*\* | | ,21\*\* | ,25\*\*\* |
| NPT 4. | Vrijeđa sportaše na treningu. | | ,08 | ,25\*\*\* | | ,27\*\*\* | ,28\*\*\* |
| NPT 5. | Ponižava sportaše i naziva ih pogrdnim imenima ako nisu dovoljno dobri na treningu. | | ,08 | ,24\*\*\* | | ,23\*\*\* | ,26\*\*\* |
| NPT 6. | Želi da sportaši ostvare pobjedu pod svaku cijenu. | | ,20\*\* | ,32\*\*\* | | ,15\* | ,30\*\*\* |
| NPT 7. | Grubo gurne ili udari sportaša kada pogriješi. | | ,11 | ,05 | | ,19\*\* | ,13 |
| **PONAŠANJE TRENERA** | | | **PERCEPCIJA LEGITIMOSTI** | | | | | |
| Moj trener … | | | LTP | | | LLP | LVA | UPLNP |
| NPT 8. | Sportašima ne pruža pomoć u stresnim situacijama. | | ,17\* | ,12 | | ,16\* | ,17\* |
| NPT 9. | U slučaju pogreške, sportaše naziva glupim i nesposobnim. | | ,14\* | ,25\*\*\* | | ,28\*\*\* | ,29\*\*\* |
| NPT 10. | Ne pokazuje razumijevanje za brige i strahove sportaša. | | ,21\*\* | ,22\*\* | | ,18\* | ,25\*\*\* |
| NPT 11. | Psuje sportaše kada pogriješe. | | ,04 | ,28\*\*\* | | ,27\*\*\* | ,29\*\*\* |
| NPT 12. | Nema vremena za sportaše koji bi željeli s njime / njome razgovarati. | | ,15\* | ,14\* | | ,13 | ,17\* |
| NPT 13. | Smatra da je uspjeh sportaša jedino postizanje dobrog rezultata na natjecanju. | | ,19\*\* | ,19\*\* | | ,16\* | ,21\*\* |

LSS = Upitnik trenerovog tila rukovođenja; NPT = Upitnik negativnog ponašanja trenera; LPT = legitimnost težih prekršaja; LLP = legitimnost lakših prekršaja; LVA = legitimnost verbalne agresije; UPLNP = ukupni rezultat na Upitniku percipirane legitimnosti nesportskog ponašanja (u situaciji važnog natjecanja); \* *p* ≤ 0,05; \*\* *p* ≤ 0,01; \*\*\* *p* ≤ 0,05

S ciljem utvrđivanja relativnog doprinosa različitih oblika trenerovog ponašanja u objašnjenju stupnja tolerancije težih prekršaja, lakših prekršaja i verbalne agresije u situaciji odlučujućeg sportskog natjecanja proveli smo niz linearnih regresijskih analiza.

Tablica 3. Povezanost percipirane legitimnosti težih prekršaja s percipiranim stilom rukovođenja trenera – rezultati linearne regresijske analize

|  |  |  |  |  |
| --- | --- | --- | --- | --- |
|  | **Kriterij: percepcija legitimnosti težih prekršaja** | | |  |
| **Prediktori:** | *b* | *SE(b)* | *β* | *t* |
| *Konstanta* | 1,12 | ,33 |  | 3,38 |
| Trening i instrukcije | ,06 | ,07 | ,09 | ,83 |
| Demokratsko ponašanje | -,11 | ,06 | -,21 | -1,93 |
| Autokratsko ponašanje | ,05 | ,06 | ,08 | ,88 |
| Socijalna podrška | ,04 | ,06 | ,08 | ,71 |
| Pozitivna povratna informacija | -,04 | ,06 | -,08 | -,67 |
| Neosjetljivost za dobrobit sportaša | ,01 | ,05 | ,02 | ,20 |
| Negativna povratna informacija | -,10 | ,05 | -,20\* | -1,98 |
| Usmjerenost na rezultat | ,08 | ,04 | ,20\* | 1,98 |
|  | *R2* | *R2kor.* | *df* | *F* |
|  | ,08 | ,04 | 174 | 1,84 |

\* *p* ≤ 0,05;

Prema dobivenim rezultatima, percepcija trenerove usmjerenosti na rezultat najznačajniji je pojedinačni prediktor percipirane legitimnosti težih sportskih prekršaja Drugim riječima, sportaši čiji treneri više naglašavaju važnost pobjede i/ili dobrog plasmana u većoj će mjeri tolerirati teže oblike sportskih prekršaja u situaciji važnog sportskog natjecanja. (Tablica 3). Na prvi pogled neočekivani rezultat prema kojem je manja razina negativnih povratnih informacija od strane trenera povezana s većim stupnjem odobravanja težih sportskih prekršaja, posljedica je supresorskog djelovanja ove prediktorske varijable (Cohen, Cohen, West i Aiken, 2003). Naime, iako je u relativno visokoj korelaciji s dimenzijom Usmjerenost na rezultat (*r* = ,60; *p* < ,001), dimenzija Negativna povratna informacija nije u statistički značajnoj korelaciji s kriterijskom varijablom (r = ,10; *ns*). Stoga, možemo zaključiti da ova varijabla doprinosi objašnjenju kriterijske varijable na način da uklanja varijancu pogreške iz skupa prediktorskih varijabli. Na temelju percipiranog ponašanja trenera moguće je objasniti 4% varijance percipirane legitimnosti težih sportskih prekršaja u situaciji odlučujućeg sportskog natjecanja (Tablica 3).

Tablica 4. Povezanost percipirane legitimnosti lakših prekršaja s percipiranim stilom rukovođenja trenera – rezultati linearne regresijske analize

|  |  |  |  |  |
| --- | --- | --- | --- | --- |
|  | **Kriterij: percepcija legitimnosti lakših prekršaja** | | |  |
| **Prediktori:** | *b* | *SE(b)* | *β* | *t* |
| *Konstanta* | 2,54 | ,77 |  | 3,27 |
| Trening i instrukcije | ,08 | ,16 | ,06 | ,52 |
| Demokratsko ponašanje | -,40 | ,14 | -,30\*\* | -2,86 |
| Autokratsko ponašanje | -,02 | ,13 | -,02 | -,17 |
| Socijalna podrška | ,22 | ,14 | ,18 | 1,62 |
| Pozitivna povratna informacija | -,10 | ,14 | -,08 | -,75 |
| Neosjetljivost za dobrobit sportaša | -,07 | ,13 | -,06 | -,54 |
| Negativna povratna informacija | ,06 | ,12 | ,05 | ,48 |
| Usmjerenost na rezultat | ,23 | ,10 | ,22\* | 2,26 |
|  | *R2* | *R2kor.* | *df* | *F* |
|  | ,14 | ,10 | 173 | 3,31\*\* |

\* *p* ≤ 0,05; \*\* *p* ≤ 0,01

Trenerovo demokratsko ponašanje najbolji je samostalni prediktor neodobravanja lakših sportskih prekršaja (Tablica 4), dok je Usmjerenost na rezultat najjači prediktor odobravanja, odnosno tolerancije lakših sportskih prekršaja. Na temelju sportaševe percepcije trenerovog ponašanja moguće je objasniti 10% varijance percipirane legitimnosti lakših prekršaja kod sportaša u situaciji odlučujućeg natjecanja.

Tablica 5. Povezanost percipirane legitimnosti verbalne agresije s percipiranim stilom rukovođenja trenera – rezultati linearne regresijske analize

|  |  |  |  |  |
| --- | --- | --- | --- | --- |
|  | **Kriterij: percepcija legitimnosti verbalne agresije** | | |  |
| **Prediktori:** | *b* | *SE(b)* | *β* | *t* |
| *Konstanta* | 1,86 | ,44 |  | 4,28 |
| Trening i instrukcije | -,03 | ,09 | -,04 | -,35 |
| Demokratsko ponašanje | -,21 | ,08 | -,29\*\* | -2,75 |
| Autokratsko ponašanje | -,02 | ,07 | -,03 | -,31 |
| Socijalna podrška | ,11 | ,08 | ,16 | 1,46 |
| Pozitivna povratna informacija | -,03 | ,08 | -,04 | -,35 |
| Neosjetljivost za dobrobit sportaša | -,07 | ,07 | -,11 | -,97 |
| Negativna povratna informacija | ,13 | ,07 | ,20\* | 2,07 |
| Usmjerenost na rezultat | ,06 | ,06 | ,10 | 1,07 |
|  | *R2* | *R2kor.* | *df* | *F* |
|  | ,14 | ,10 | 173 | 3,32\*\* |

\* *p* ≤ 0,05; \*\* *p* ≤ 0,01

U skupu korištenih prediktorskih varijabli, percepcija demokratskog ponašanja trenera i veća učestalost negativnih povratnih informacija ističu se kao najznačajniji prediktori percipirane legitimnosti verbalne agresije. Pri tom, veći stupanj verbalne agresije očekujemo kod onih sportaša čiji su treneri skloni davanju negativnih povratnih informacija.

S druge strane, demokratski stil rukovođenja trenera značajan je prediktor nižeg stupnja tolerancije verbalne agresije (Tablica 5). Također, utvrđeno je da je sportaševom percepcijom trenerovog ponašanja moguće objasniti 10% varijance percipirane legitimnosti ovog oblika agresivnosti kod sportaša.

# RASPRAVA

Opravdano se smatra da treneri imaju vrlo važnu i utjecajnu ulogu u oblikovanju stavova i ponašanja sportaša (Reinboth, Duda i Ntoumanis, 2004). Provodeći velik dio vremena s njima, motivirajući ih, dajući povratne informacije i upute, brinući se za sportaše i pružajući im potporu, treneri postaju uzori i odgajatelji. Vazou, Ntoumanis i Duda (2006) ističu da se sportaši ponašaju u skladu s očekivanjima svojih trenera. Iz tog razloga, važno je istražiti povezanost između različitih ponašanja trenera i njihovih sportaša. Na temelju navedenog, primarni cilj ovog istraživanja bio je utvrditi obilježja povezanosti između percepcije trenerovih ponašanja, to jest stila rukovođenja trenera i percepcije legitimnosti nesportskih ponašanja kod sportaša - studenata kineziologije.

Prema rezultatima prikazanim u Tablici 1, demokratsko ponašanje i pozitivna povratna informacija u negativnoj su korelaciji s tolerancijom nesportskih ponašanja. Drugim riječima, uvažavanje sportaševog mišljenja te aktivno uključivanje sportaša u proces postavljanja ciljeva i donošenja važnih odluka povezani su sa nižim stupnjem tolerancije težih i lakših sportskih prekršaja te verbalne agresije, što je u skladu s istraživanjem koje su proveli Tucker i suradnici (2010). Empirijski radovi u kojima su istraživani stilovi rukovođenja trenera pokazuju da su specifični oblici ponašanja trenera povezani s ponašanjem sportaša (Hepworth & Towler, 2004, Tucker i sur. 2010). Demokratsko ponašanje trenera pokazalo se kao prediktor intrinzične motivacije (Amorose i Horn, 2000), motivacijske klime usmjerene na razvoj vještina (Miller, Roberts i Ommundsen, 2005), povećanja samopouzdanja (Kenow i Williams, 1999) i više razine moralnog rasuđivanja (Miller, Roberts i Ommundsen, 2005). To sve, u konačnici, može rezultirati neodobravanjem agresivnih ponašanja i varanja u sportu (Bredemeier i sur., 1987; Duda, Olson i Templin, 1991; Mageau i Vallerand, 2003; Kimble i sur., 2010; Chantal i sur., 2005). Negativna povezanost između percepcije pozitivnih povratnih informacija od strane trenera i nižeg stupnja tolerancije lakših sportskih prekršaja i verbalne agresije također je u skladu s očekivanjima. Naime, rezultati dosadašnjih istraživanja pokazuju da trener pozitivnim povratnim informacijama kod sportaša razvija samopouzdanje i samoučinkovitost, što pozitivno utječe na bolju izvedbu, ulaganje truda, upornost, ali i na kontrolu emocija i stvaranje kohezije u timu (Gearity i Murray, 2011). Dobiveni rezultati su u skladu s rezultatima istraživanja u kojem je utvrđeno da je trenerova usmjerenost na razvoj vještina, a koja uključuje pohvale za napredovanje u aktivnostima, povezana s višim stupnjem moralnog rezoniranja te s uspostavom socijalnih normi u kojima se nesportska ponašanja oštro osuđuju (Ommundsen i sur., 2003).

Dobiveni rezultati ne pokazuju statistički značajnu povezanost između subskala PLNP upitnika i subskala *Socijalna podrška* te *Trening i instrukcije*, za koje smo također pretpostavili da će, kao pozitivan stil rukovođenja trenera, biti negativno povezane s odobravanjem nesportskih ponašanja. Iz toga se može zaključiti da treneri koji imaju blizak i neformalan odnos sa sportašima te im pomažu rješavati osobne probleme, mogu ali i ne moraju na taj način utjecati na sportašev stupanj percipirane legitimnosti nesportskih ponašanja. Isto vrijedi i za trenere koji su usmjereni na objašnjavanje zadataka i/ili na svakog sportaša pojedinačno. Ukoliko trener posveti više vremena objašnjenju zadatka ili vještine te ukoliko se usmjeri na davanje uputa sportašu u svakoj situaciji, time može poboljšati sportaševu tehniku i taktiku, ali ne i promijeniti stav o toleranciji nepoželjnih ponašanja, kao što su agresivnost i varanje. Čini se opravdanim pretpostaviti da treneri koji su dominantno usmjereni na sportašev napredak u vještini, kao i oni koji ističu važnost pobjede i postizanja superiornog rezultata u odnosu na druge, svojim sportašima daju upute kako unaprijediti tehniku i taktiku, ali pri tom mogu, ovisno o njihovoj ciljnoj orijentaciji, poslati bitno drugačiju poruku o važnosti fair-playa i poštivanja pravila u sportu.

Ukupni rezultat na *Upitniku negativnog ponašanja trenera* u visokoj je pozitivnoj korelaciji sa svim subskalama PLNP upitnika, što znači da različite oblike nesportskih ponašanja i varanja u većoj mjeri odobravaju sportaši čiji su treneri dominantno usmjereni na rezultat, koji su skloni davanju negativnih povratnih informacija te koji ne pokazuju empatiju i brigu za svoje sportaše. Dobiveni rezultati su u skladu s dosadašnjim empirijskim nalazima koji pokazuju da je percepcija motivacijske klime usmjerene na rezultat povezana s većom sklonošću prema nesportskom ponašanju sportaša (Ommundsen i sur., 2003). Također, moguće je pretpostaviti da trener svojim negativnim ponašanjem, koji uključuje isticanje imperativa pobjede, neosjetljivost za osobnu dobrobit sportaša te kažnjavanje i vrijeđanje u slučaju pogreške ili neuspjeha, kod svojih sportaša potiče razvoj tzv. uvjetovanog osjećaja osobne vrijednosti, što sportaše čini sklonima da, s ciljem zaštite svog osobnog integriteta, pod svaku cijenu nastoje ostvariti dobar rezultat. Ovu pretpostavku trebalo bi dodatno provjeriti u budućim istraživanjima. Također smo očekivali da će autokratsko ponašanje biti povezano s većim stupnjem tolerancije nesportskog ponašanja. Međutim, prema dobivenim rezultatima, autokratski stil rukovođenja nije povezan s većim stupnjem odobravanja težih prekršaja, lakših prekršaja niti verbalne agresije. Čini se da treneri mogu biti strogi i pravedni, ili strogi i nepravedni prilikom rada sa sportašima, pa stupanj percipirane strogosti trenera nije, sam po sebi, dobar prediktor percipirane legitimnosti nesportskog ponašanja kod sportaša.

U Tablici 2 prezentirali smo neke čestice koje najbolje opisuju povezanost određenih trenerovih ponašanja sa percipiranom legitimnošću nesportskih ponašanja. Prema tim rezultatima sportaši pokazuju manji stupanj tolerancije prema prekršajima i verbalnoj agresiji u slučajevima kada trener traži mišljenje sportaša o strategiji za određeno natjecanje i kada nastoji da sportaš bude nagrađen za dobru izvedbu. Tolerancija lakših prekršaja bila je niža kod sportaša čiji su treneri davali pohvale i dopuštali sportašima da rade vlastitim tempom. Ovo možemo objasniti na način da ukoliko trener forsira sportaše, oni će, kako bi udovoljili zadanim zahtjevima, učiniti i više od onoga što je dozvoljeno, odnosno ući će u zonu prekršaja. Nasuprot tome, ako sportaš dobije pohvalu za dobro odrađen posao, neće biti pod pritiskom ili stresom, pa tako neće imati potrebu da počini prekršaj tipa *Povlačenje protivnika za dres* ili *Laganje je li loptica udarila u aut*. Upravo pozitivnu povratnu informaciju smatramo jednim od najvažnijih čimbenika u smanjenju tolerancije prema nesportskim ponašanjima, ali i u povećanju motivacije (Gearity i Murray, 2011) i samoučinkovitosti. U suprotnom, čestice koje su najviše povezane s odobravanjem težih prekršaja opisuju trenerova ponašanja usmjerena k rezultatu i pobjedi, kao i ne pokazivanju interesa za brige i strahove sportaša. Gotovo svi oblici negativnih ponašanja trenera povezani su s legitimnočću lakših prekršaja, od kojih se ističe čestica [*Moj trener/ trenerica] želi da sportaši ostvare pobjedu pod svaku cijenu*. Kada treneri ističu važnost rezultata i pobjede, razvijaju kod sportaša stav prema kojem cilj opravdava sredstvo te su, u tom slučaju, sportaši skloniji činiti prekršaje i varati (Husman i Silva, 1984; Tenenbaum i sur., 1997). Percipirana legitimnost verbalne agresije veća je u slučajevima kada treneri verbalno vrijeđaju sportaše, što potvrđuje prijašnje nalaze da su treneri uzori, odnosno model ponašanja koje sportaši usvajaju i kopiraju (Smoll i Smith, 2002; Bandura 1973., prema Tenenbaum i sur. 1997). Ako trener vrijeđa sportaše, oni takvo ponašanje mogu shvatiti kao nešto što je prihvatljivo, pa i sami počinju primjenjivati takve oblike ponašanja. Konačno, utvrdili smo da je sportaševom percepcijom ponašanja trenera moguće objasniti 4% varijance legitimnosti težih prekršaja, 10% varijance legitimnosti lakših prekršaja, kao i 10% varijance percipirane legitimnosti verbalne agresije, što upućuje na to da trenerovo ponašanje ima važnu ulogu u predviđanju stupnja (ne)tolerancije nesportskih ponašanja kod sportaša.

Jedno od ograničenja provedenog istraživanja je to što, ono ne omogućuje donošenje zaključaka o uzročno-posljedičnim vezama između varijabli te ne možemo sa sigurnošću reći utječe li trenerov stil rukovođenja na smanjenje ili povećanje sportaševe tolerancije prema nesportskim ponašanjima, ili oni sportaši koji su skloniji višem, odnosno nižem stupnju tolerancije nesportskih ponašanja biraju trenere specifičnog stila rukovođenja. Stoga buduća bi istraživanja trebala ovu problematiku ispitivati u okviru longitudinalnog nacrta. Osim toga, znanstvenici su utvrdili da stupanj percipirane legitimnosti nesportskog ponašanja varira s obzirom na dob, spol, vrstu sporta i razinu natjecanja (Coulomb-Cabagno i Rascle, 2006; Conroy i sur., 2001; Maxwell i Moores, 2007; Tsai i Fung, 2005), pa bi u budućim istraživanjima činitelja povezanih s (ne)tolerancijom nesportskih ponašanja trebalo uključiti i spomenute varijable. Uzorak ispitanika činili su studenti Kineziološkog fakulteta, budući nastavnici Tjelesne i zdravstvene kulture i treneri raznih sportova. Smatrali smo važnim ispitati njihovu percepciju legitimnosti nesportskog ponašanja, kao i njihovo sportsko iskustvo, odnosno stav o vlastitim trenerima. Upravo će oni, na temelju svojih iskustava kao sportaša i na temelju obuke kroz koju prolaze, biti ključan faktor u prevenciji nesportskog ponašanja budućih sportaša. Ukoliko ih osvijestimo o ulozi i utjecaju trenera ili nastavnika, kao modela na buduće sportaše, doprinijet ćemo smanjenju nepoželjnih i negativnih ponašanja u sportu, ali i izvan njega. Pored navedenog, identifikacijom specifičnih trenerovih ponašanja povezanih s nižom, odnosno višom razinom tolerancije nesportskih ponašanja kod sportaša utvrdili smo koja je trenerova ponašanja potrebno poticati, a koja je poželjno promijeniti ukoliko želimo smanjiti stupanj tolerancije, ali i učestalost različitih oblika nesportskih ponašanja na sportskom terenu.

# ZAKLJUČAK

Demokratsko ponašanje i pozitivna povratna informacija od strane trenera najznačajniji su prediktori neodobravanja različitih oblika nesportskih ponašanja u sportu. Naprotiv, negativno ponašanje trenera, odnosno trenerova usmjerenost na rezultat, negativna povratna informacija i neosjetljivost za dobrobit sportaša povezani su s tolerancijom nesportskih ponašanja sportaša u kontekstu odlučujuće utakmice / natjecanja. Rezultati su pokazali da je na temelju sportaševe percepcije trenerovog ponašanja moguće objasniti značajan postotak varijance percipirane legitimnosti težih i lakših sportskih prekršaja te verbalne agresije u situaciji odlučujućeg sportskog natjecanja. Dobiveni rezultati upućuju na to da je trenere i kineziologe važno upozoriti da oni imaju izuzetno važnu ulogu u životu sportaša te da su oni često modeli koji na indirektan i/ili direktan način promiču socijalne norme, na temelju kojih sportaši oblikuju svoje stavove i ponašanja.

# ZAHVALA

Od srca hvala našoj mentorici dr. sc. Zrinki Greblo na dobroj volji, uloženom trudu i pomoći oko ovog rada. Pravi ste uzor!

# LITERATURA

Amorose, A. J. i Horn, T. S. (2000). Intrinsic motivation: Relationship with collegiate athletes' gender, scholarship status and perceptions of their coaches’ behavior. *Journal of Sport and Exercise Psychology*, 22, 63-84.

Barić, R. (2004). Motivacijska klima u sportskoj ekipi: situacijske i dispozicijske determinante. *Društvena Istraživanja*, 4-5(78-79), 783-805.

Barić, R. i Bucik, V. (2009). Motivational differences in athletes trained by coaches of different motivational and leadership profiles. *Kinesiology*,41(2), 181-194.

Boardley, I. D. i Kavussanu, M. (2010). Effects of goal orientation and percived value of toughnesson antisocial behavior: The mediating role of moral disengagement: *Journal of Sport and Exercise Psychology*, 33, 176-192.

Boardley, I. D. i Kavussanu, M. (2009). The influence of social variables and moral disengagement on prosocial and antisocial behaviours in field hockey and netball. *Journal of Sports Sciences*, 27, 843- 854.

Boardley, I. D., Kavussanu, M. i Ring, C. (2008). Athletes' perceptions of coaching effectiveness and athlete – related outcomes in rugby union: An investigation based on the coaching efficacy model. *The Sport Psychologist*, 22, 269- 287.

Bredemeier, B. J., Weiss, M. R., Shields, D. L. i Cooper, B. A. B. (1987). The relationship between children's legitimacy judgements and their moral reasoning, aggression tendencies, and sport involvement. *Sociology of Sport Journal*, 4, 48-60.

Casper, J. (2006). You can't be serious, that bal was IN: An investigation of junior tennis cheating behavior. *The Qualitative Report*, 11 (1), 20-36.

Chantal, Y., Robin, P., Vernat, J. P. i Bernache-Assollant, I. (2005). Motivation, sportspersonship, and athletic aggression: a mediational analysis*. Psychology of Sport and Exercise*, 6, 233–249.

Chelladurai, P. i Saleh, S.D. (1980). Dimensions of leader behavior in sports: Development of a leadership scale. *Journal of Sport Psychology*, 2, 34-45.

Chow, G. M., Murray, K. E. i Feltz, D. L. (2009). Individual, team and coach predictors of players' likehood to aggress in youth soccer. *Journal of Sport and Exercise Psychology*, 31, 425- 443.

Cohen, J., Cohen, P., West, S. G. i Aiken, L. S. (2003). *Applied multiple regression/ correlation analysis for the behavioral sciences* (3rd ed.). Mahwah, NJ: Lawrence Erlbaum Associates.

Conroy, D. E., Silva, J. M., Newcomer, R. R., Walker, B. W. i Johnson, M. S. (2001). Personal and participatory socializers of the perceived legitimacy of aggressive behavior in sport. *Aggressive Behavior*, 27(6), 405-418.

Coulomb- Cabagno, G. i Rascle, O. (2006). Team sports players' observed aggression as a function of gender, competitive level, and sport type. *Journal of Applied Social Psychology*, 36(8), 1980−2000.

Duda, J. L., Olson, L. K. i Templin, T. J. (1991). The relationship of task and ego orientation to sportsmanship attitudes and the perceived legitimacy of injurious acts. *Research Quarterly for Exercise and Sport*, 62, 79−87.

Fraser-Thomas, J. i Côté, J. (2009). Understanding Adolescents' positive and negative developmental experiences in sport*, The Sport Psychologist*, 23, 3-23.

Gearity, B. T. i Murray, M. A. (2011). Athletes’ experiences of the psychological effects of poor coaching. *Psychology of Sport and Exercise,* 12, 213-221.

Gervis, M. i Dunn, N. (2004). The emotional abuse of elite child athletes by their coaches. *Child Abuse Review*, 13, 215- 223.

Greblo, Z., Gruić, I., Ohnjec, K., Segedi, I. i Pedišić, Ž. (2011). Konstrukcija upitnika za procjenu percipirane legitimnosti nesportskoga ponašanja. *Društvena istraživanja, 20*(113), 771-792.

Greblo, Z. (2011). *Perfekcionizam u darovitih sportaša: uloga osobinskih i okolinskih činitelja*. Neobjavljena doktorska disertacija.Zagreb:Odsjek za psihologiju Filozofskog fakulteta u Zagrebu.

Hepworth, W. i Towler, A. (2004). The effects of individual differences and charismatic leadership on workplace aggression. *Journal of Occupational Health Psychology*, 9, 176−185.

Holt, R. I. G., Erotokritou-Mulligan, I. i Sönksen, P. H. (2009). The history of doping and growth hormone abuse in sport. *Growth Hormone & IGF Research,* 19(4), 320-326.

Horga, S. (1993). *Psihologija sporta*. Zagreb: Fakultet za fizičku kulturu.

Husman, B. F. i Silva, J. M. (1984). Aggression in Sport: Definitional and Theoretical Considerations. U: J. M. Silva & R. S. Weinberg (ur.) *Psychological Foundations of Sport*. (246-260). Champaign, Il: Human Kinetics.

Jowett, S. i Cramer, D. (2009). The prediction of young athletes' physical self from perceptions of relationships with parents and coaches. *Psychology of Sport and Exercise*,11, 140-147.

Kavussanu, M. (2006). Motivational predictors of prosocial and antisocial behavior in soccer. *Journal of Sport Sciences*, 24(6), 575- 588.

Kavussanu, M. i Spray, C. M. (2006). Contexual influences on moral functioning of male youth footballers. *The Sport Psychologist*, 20, 1- 23.

Kenow, L. i Williams, J. M. (1999). Coach-athlete compatibility and athlete's perception of coaching behaviors. *Journal of Sport Behavior*, 22(2), 251-260.

Kimble, N. B., Russo, S. A., Bergman, B. G. i Galindo, V. H. (2010). Revealing an empirical understanding of aggression and violent behavior in athletics. *Aggression and Violent Behavior*, 15, 446-462.

Maxwell, J.P. i Visek, A.J. (2009). Unsanctioned aggression in rugby union: relationships among aggressiveness, anger, athletic indetity and professionalization. *Aggressive Behavior,*  35(3), 237-243.

Maxwell, J. P. i Moores, E. (2007). The development of a short scale measuring aggressiveness and anger in competitive athletes. *Psychology of Sport and Exercise*, 8, 179-193.

Mageau, G. A. i Vallerand, R. J. (2003). The coach- athlete relationship: a motivational model. *Journal of Sports Sciences*, 21, 883-904.

Miller, B. W., Robert, G. C. i Ommundsen, Y. (2005). Effect of perceived motivational climate on moral functioning, team moral atmosphere perceptions, and the legitimacy of intentionally injurious acts among competitive youth football players. *Psychology of Sport and Exercise*, 6, 461–477.

Morgan, W. J. (2007). *Ethics in sport*. 2nd edition. Champaign, IL: Human Kinetics

Newton, M. i Duda, J.L. (1999). The interaction of motivational climate, dispositional goal orientations, and perceived ability in predicting indices of motivation. *International Journal of Sport Psychology*, 30, 63-82.

Ommundsen, Y. Y., Roberts, G. C., Lemyre, P. N., i Treasure, D. D. (2003). Perceived motivational climate in male youth soccer: relations to social–moral functioning, sportspersonship and team norm perceptions. *Psychology Of Sport & Exercise*, *4*(4), 397-413.

Reinboth, M., Duda, J. L. i Ntoumanis, N. (2004). Dimensions of coaching behavior, need satisfaction, and the psychological and physical welfare of young athletes. *Motivation and Emotion*, 28(3), 297-313.

Sage, L. i Kavussanu, M. (2007). The effects of goal involvement on moral behavior in an experimentally manipulated competitive setting. *Journal of Sport and Exercise Psihology*, 29, 190-207.

Sagar, S., Boardley, I. D. i Kavussanu, M. (2011). Fear of failure and student athletes' inter-personal antisocial behavior in education and sport. *British Journal of Educational Psychology*, 81(3), 391-408.

Salminen, S. i Liukkonen, J. (1996). Coach-athlete relationship and coaching behavior in training sessions. *International Journal of Sport Psychology*, 27, 59-65.

Silva, J.M. (1983). The Perceived Legitimacy of Rule Violating Behavior in Sport. *Journal of Sport Psychology*, 5, 438-448.

Sullivan, P. J. i Kent, A. (2003). Coaching efficacy as a predictor of leadership style in intercollegiate athletics. *Journal of Applied Sport Psychology*, 15, 1-11.

Smoll, F. L. i Smith, R. E. (2002). Coaching behavior research and intervention in youth sports. U: F. L. Smoll i R. E. Smith (ur.) *Children and youth in sport: A biopsychological perspective*. 2nd ed. (pp. 211–234). Dubuque, IA: Kendall/Hunt Publishing.

Stein, J., Bloom, G. A. i Sabiston, C. M. (2012). Influence of perceived and preferred coach feedback on youth athletes' perceptions of team motivational climate. *Psychology of Sport and Exercise,* 13, 484-490.

[Tamminen, K.A](http://www.ncbi.nlm.nih.gov/pubmed?term=Tamminen%20KA%5BAuthor%5D&cauthor=true&cauthor_uid=22569310)., [Holt, N.L](http://www.ncbi.nlm.nih.gov/pubmed?term=Holt%20NL%5BAuthor%5D&cauthor=true&cauthor_uid=22569310). i  [Crocker, P.R](http://www.ncbi.nlm.nih.gov/pubmed?term=Crocker%20PR%5BAuthor%5D&cauthor=true&cauthor_uid=22569310). (2012). Adolescent athletes: psychosocial challenges and clinical concerns. *Current Opinion in Psychiatry*, 25(4), 293-300.

Tenenbaum, G., Stewart, E., Singer, R.N. i Duda, J. (1997). Aggression and Violence in Sport: An ISSP Position Stand. U: P. Crocker (ur.) *The Sport Psychologist, 11*(1), 1-8.

Tsai, E. i Fung, L. (2005). Sportspersonship in Youth Basketball and Volleyball Players. *Athletic Insight- The Online Journal of Sport Psychology*, 7(2), 37- 46.

Tucker, S., Turner, N., Barling, J. i McEvoy, M. (2010). Transformational leadership and childrens' aggression in team settings: A short-term longitudinal study. *The Leadership Quarterly,* 21, 389–399.

Vazou, S., Ntoumanis, N. i Duda, J. L. (2006). Predicting young athletes’ motivational indices as a function of their perceptions of the coach- and peer-created climate. *Psychology of Sport and Exercise*, 7, 215-233.

# SAŽETAK

**POVEZANOST NEKIH PONAŠANJA TRENERA S PERCEPCIJOM LEGITIMNOSTI NESPORTSKIH PONAŠANJA KOD SPORTAŠA**

**Frane Boban i Tea Čišić**

Agresivnost i varanje postaju sve veći problem suvremenog sporta, a nesportsko ponašanje očituje se na svim razinama natjecanja, u rekreativnom i profesionalnom sportu. Rezultati dosadašnjih istraživanja pokazali su da treneri mogu imati važnu ulogu u oblikovanju stavova i ponašanja sportaša te je na temelju navedenog osmišljeno istraživanje čiji je cilj bio ispitati je li različit stupanj tolerancije nesportskih ponašanja kod sportaša povezan s različitim obilježjima trenerovog stila rukovođenja. U istraživanju je sudjelovalo 200 studenata druge godine Kineziološkog fakulteta Sveučilišta u Zagrebu koji posjeduju iskustvo aktivnog bavljenja sportom. Ispitanici su ispunili Upitnik percipirane legitimnosti nesportskog ponašanja, Upitnik rukovođenja u sportu i Upitnik negativnog ponašanja trenera te su odgovorili na niz pitanja o obilježjima sportskih aktivnosti u kojima su sudjelovali. U skladu s očekivanjem, dobiveni rezultati pokazuju da su različiti oblici trenerovog ponašanja na različit način povezani sa sportaševim procjenama legitimnosti težih i lakših sportskih prekršaja i verbalne agresije. Naime, demokratski stil rukovođenja trenera te primjena pozitivnih povratnih informacija u radu sa sportašima povezani su s nižim stupnjem odobravanja nesportskih ponašanja. Nasuprot tome, sportaši čiji su treneri dominanto usmjereni na rezultat, koji su skloni primjeni negativnih povratnih informacija te su neosjetljivi za osobnu dobrobit sportaša, u većoj mjerni odobravaju teže i lakše sportske prekršaje te verbalnu agresiju na sportskom terenu. Dobiveni rezultati upućuju na to da trener može imati važnu ulogu u oblikovanju sportaševih stavova o nesportskom ponašanju. S ciljem smanjenja stupnja tolerancije nesportskog ponašanja u sportu, trenere je potrebno educirati o specifičnim obilježjima stila rukovođenja koja su povezana s višim i nižim stupnjem odobravanja različitih oblika nesportskih ponašanja kod sportaša.

Ključne riječi: sportaši, treneri, nesportsko ponašanje, stil rukovođenja, ponašanje trenera.

# SUMMARY

**RELATION BETWEEN SOME COACH'S BEHAVIORS AND PERCIEVED LEGITIMACY OF UNSPORTSMANLIKE BEHAVIOUR AMONG ATHLETES**

**Frane Boban i Tea Čišić**

Aggressiveness and cheating are becoming a major issue in contemporary sport and unsportsmanlike behaviour is present on all competition levels, in amateur and professional leagues. Results of former research showed that coaches may have an important role in modelling athletes’ attitudes and behaviours. Based on above mentioned, we conducted a research in order to examine whether specific forms of coaching behaviours are differently related to athletes’ perceived legitimacy of unsportsmanlike behaviours. The study included 200 sophomore students from Faculty of Kinesiology in Zagreb who participated in sport activities. Students answered a number of questions about their sport activity, and completed an array of questionnaires including: Questionnaire of Perceived Legitimacy of Unsportsmanlike Conduct, Leadership Scale for Sport, and Negative Coaching Behaviour Questionnaire. In line with our expectations, the results revealed that different types of coaching behaviours are differently related to athletes’ perceived legitimacy of unsportsmanlike behaviours. Namely, perception of coaches’ democratic leadership style and more frequent use of positive feedback information are negatively related to athletes’ perceived legitimacy of various unsportsmanlike behaviours. On other hand, perceptions of coaches’ focus on the final result, more frequent use of negative feedback information as well as athletes’ perception of coaches’ insensitivity for their personal benefit were positively associated with athletes’ approval of verbal aggression and sport rule violations. According to our results, coaches may have an important role in modelling athletes’ attitudes towards unsportsmanlike behaviours. The findings highlighted the need for more systematic approach in coaches’ education regarding specific characteristics of coaching behaviours which may enhance or decrease athletes’ approval of unsportsmanlike conduct.

Key words: athletes, coaches, unsportsmanlike behaviour, aggressiveness, leadership style, coaching behaviour.